I begynnelsen av fjerde bok fremgår det at det hersker dyrtid, matmangel og bensinmangel, og under Annemors fødselsdagsfeiring 9. april går strømmen i hele nabolaget; det bekreftes at strømbruddet skyldes at den første varslede streiken har startet på elektrisitetsverket. Det er forbudt å bruke telefonen til privatsamtaler, men leger kan telefonere i embets medfør. I ett kapittel beskrives hvordan tenåringene drar ut på landet for å forsøke å få kjøpt egg, smør, melk og skinke fra bondegårdene der, men blir vekselvis avvist eller bedt om å betale mye mer enn de har penger til. Senere samme vår bryter det ut generalstreik. Om høsten må skolen stenge fordi det ikke er mulig å få tak i kull til sentralfyringsanlegget. Når vinteren kommer, blir det etter hvert tyve kuldegrader, og privatfolk går tomme for kull til oppvarmingen; samtidig herjer en influensaepidemi i Berlin.